
"Csak én voltam ébren." A fekete csönd értelmezési lehetőségei

Dolgozatom Csáth Géza Fekete csönd című novelláját, illetve annak különböző olvasatait vizsgálja meg és mutatja be, a munka továbbá kiegészül egy 2009-es képregény-adaptáció lehetséges Fekete csönd-interpretációjának feltérképezésével.
Az általánosan elfogadott értelmezés egy őrült elbeszéléseként olvassa a novellát: az elbeszélő vad tévképzetei és féltékenysége okán gyilkolja meg fiatalabb testvérét, sőt, Szajbély Mihály szerint a gyilkos alvajárva, tehát tudattalanul követi el tettét. A narrátori instancia újragondolása azonban újabb interpretációs lehetőségek felé vezet, ahogyan az énkettőződés a novella jelentéseit is megsokszorozza. Dolgozatomban ezen értelmezési alternatívák bemutatására vállalkozom, mely nem az eleddig általánosan elfogadott interpretációt vonja kétségbe, csupán Csáth írói esztétikáját erősíti, s a Csáth-korpusz több szempontú újraolvasására ad lehetőséget.



